Kinders vir "galore" by Skurwekop – Jonker Adventures
Kinders vir "galore" by Skurwekop
Home Avonture Kinders vir "galore" by Skurwekop
3 2 	 
By Henry Jonker Avonture Buitelewe Familie Vriende February 16, 2021
11 gesinne (25 kinders) almal van Wellington op een kamp – jup, jy het reg gelees.
So paar weke gelede sit ek en Tertius Joubert en teug aan 'n koue bier toe hy 'n klip in die bos gooi dat ons die jaar moet afskop met 'n lekker kamp. Skiet die voorstel na 'n paar manne en voor ons ons kon kry is daar 10 families wat bevestig. Om eerlik te wees as die COVID wetgewing (Toerisme) meer as 50% okkupasie toegelaat het, sou daar seker nog 'n paar name op die lys gewees het.
Ek het al saam met vele van die gesinne gekuier om die vuur, maar hierdie gaan die eerste kamp wees saam met 'n paar van hulle.
Ek & seuns
Jacques Groenewald & gesin
Tertius Joubert & gesin
Frans Laubscher & gesin
Bertie Joubert & gesin
Andre Piek & gesin
Mauritius du Toit & gesin
Pieter Louw & gesin
Retief Joubert & gesin
Chris Buckle & gesin
Henry Muller & gesin
Vrydagmiddag en die gesinne sak neer op Skurwekop wat geleë is langs die Breede Rivier in die Robertson omgewing. Die kinders spat in alle rigtings terwyl kamp opgeslaan word. 'n Paar braai dromme word nader gedra en kort voor lank is almal in hul kampstoele om die vuur – natuurlik gewapen met ietsie koud vir die keel.
Persoonlik, is ek nie gewoond om met so 'n groot groep mense te kamp nie, so daar was 'n mate van bekommernis aan die begin dat daar moontlike "cliques" mag wees, maar verbasend was dit 'n ongelooflike groep mense.
Daar was geen voorafbeplande agenda rakende etes nie en almal kon net ontspan en as die son begin mik om sy strale terug te trek word die eerste vure aangesteek en kort voor lank is daar joligheid om die vuur.
Een ding wat ek die naweek weer opgemerk het is die verskillende maniere hoe elke gesin kamp. Ek spandeer baie tyd en moeite om ons familie se 80 Series Cruiser (Tigger) volgens ons manier van reis en kamp in te rig, maar in baie maniere is dit 'n "overkill", want as jy die regte uitkyk in die lewe het kan jy met jou platkar en 'n Cadac koelerboks by meeste plekke gaan kamp.
Elke persoon wat al gekamp het sal vir jou sê dit is waar hul begin het. Ja, Tigger kan my seuns na plekke vat waar die normale platkar jou nie sal vat nie, en die groot yster het 'n verantwoordelikheid om dit voort te doen al is ek eendag nie daar nie, maar meeste kampplekke in ons mooi land is relatief maklik bereikbaar.
Dit was my eerste keer by Skurwekop en ek moet sê meeste van die tyd kamp ons by "off the beaten track" plekkies, so hierdie was puik vir die kinders want daar was net so baie opsies met die speelarea, swembad en rivier letterlik 'n paar meter van ons kamp. Dit het oneindige opsies vir die kinders gebied. Nuwe maats is gemaak, hier en daar 'n traan, maar gelukkig van korte duur.
Dankie vir 'n top naweek almal. Ons maak gou weer so.
Kliek hier vir 'n paar foto's van die naweek se kamp.
Great naweek gewees!!! Def weer op my lys van kampe.
Janee ek beaam wat jy sê Henry. Vrek lekker naweek saam met vrek lekker mense. En al die aktiwiteite vir die kinders, het gesorg dat ons as ouers effortless kon ontspan. Wat n voorreg! To be continued….
Mauritius du Toit
Dit was prettig en vir ons eerste kamp as voltallige gesin met 3 kinders, so te sê 4jaar oud en jonger, het jy en letterlik almal wat saam was, dit onbeskryflik lekker gemaak.
Ek wil amper sê, ons is gehook wat kamp betref, maar die kamp-gear sal nou maar so stuk-stuk aangeskaf moet word.